अलबत्ते नाम रहै दोकानक ,'ठण्डौआ गरम' । लोक सब मिठाय आ सिंघाड़ा आदिक दोकानक नाम सबहक कटिंग,स्टायलक प्रति निश्चिंत रहैत छथिन । ई नबका नाम कनेक हलचल मचबैत लागलै । तरहक-तरहक विश्लेषण शुरू भ' गेलै ,कोन मेंजन आ कोन मसल्ला । किछु आदमी साहसक परिचय दैत दोकानक आगू -पाछू घूमलखिन । दोकानक बोर्ड पर 108 ,786 ,श्री गणेश,वाहे गुरू किछु नइ लिखल छलै । ई स्टायल बेश निराशोत्पादक रहलै । एक-दू दिनक बाद किछु आर साहसी गोटे दोकान मे पैसलखिन ,मुदा कुनो कोना मे गणेश जीक फोटो वा कुरानक सुलेख मौजूद नइ रहै । किछु आर साहसी लोकनि अंदर घूसि के गल्लाक सर्वेक्षण केलखिन ,मुदा ओहियो पर ने कुनो धर्मक चिह्न ने नेबो मिरचायक निशान । दुकनदार सँ बात करबाक प्रयास कएल गेलै ,सोचल गेलै कि यदि उर्दू शब्दक बाहुल्य हेतै तखन मुसलमान मानल जाए आ यदि पंजाबी शब्दक तखन सिख । हाय रे दैवा ,दुकनदरबा त' हमरो सँ बेशी बुधियार आ सब बात मे मुसकियाई केवल । हमरे सब मे सँ जे सबसँ बेशी काबिल रहथिन से सब कोना के निरीक्षण शुरू क' देलखिन ,एक कोना मे भारत माताक मंदिर मिललै ,आब बात कीलियर भ' गेलै जे ओ हिन्दू हेतै ताबते एकटा मस्जिदक फोटो मिलि गेलै ।
 मैथिली साहित्य आ मिथिलाक संस्कृति पर विमर्शक एकटा मंच । प्राचीन गौरवशाली परंपराक पहचान आ नवीन प्रगतिशील मूल्यक निर्माण लेल एकटा लघु प्रयास ।
 ई हाकिम बहुत-किछु ईमानदार रहथिन ,डेली शपथ खाइत छलखिन ,ईमानदारी सँ काज करबाक शपथ ,शीघ्रता सँ फाईल बरहेबाक शपथ ,गरीब सभक काज बेशी ईमानदारी सँ करबाक शपथ । ऑफिस आबिते ई सब शपथ हवा भ' जाए ,एगो ओकील एमहर फाईल नेने बरहै ,दोसर ओमहर ,तेसर कें हाकिम सँ ई आशा आ चारिमक अलगे निराशा । बार संघक अध्यक्ष आ मंत्री बाट जोहैत कि भीड़-भाड़ किछु हटै त' ओ अपन बात कहथिन । ऑफिसक गेट पर चपरासी परेशान होइत ठार । एखने जिला पर जेबाक लेल पेशकार सँ बहस भेल रहै । अकेले पेशकार की करै ,राति मे तीन बजे विधायक जीक फोन रहै चंदा देबाक आइ अंतिम तारीख रहै । विधायक जीक बापक नाम सँ स्मारक बनैत रहै । चंदाक लेल जइ क्लांइट पर निशाना बनाओल जाइत रहै ओ तीन महीना पहिने ओकील साहेब कें पैसा द' देने रहै आ ओकील साहेबक पैसा खर्च भ' गेल रहै । ओकील साहेब पहिले त' पैसा देबा मे असमर्थता व्यक्त केलखिन फेर एकदमे नठि गेलखिन मतलब एना कि नइ देब त' की करबै । परेशान पेशकारक चेहरा हाकिम कें एक नजरि देखेलेन । हाकिम सब शपथ कें एके साथ घोंटैत कहलखिन 'ओकील साहेब हटू आइ न्यायालय मे काज नइ चलत ,एकटा जरूरी काज सँ जिला पर जेबाक अछि । ' रस्ता भरि शपथ सब खेहारने जाइत रहेन हाकिम कें आ हाकिम ड्राईवर कें तेजी सँ गाड़ी चलेबा लेल कहैत गेलखिन ।
 1 मैथिली साहित्य मे गुणवत्ताक ,नवीन भूमिक ,ऊर्जा आ नवोन्मेषक चर्चा करियौ ,ओ सुनिते कहता- ' ई हिंदी वला नकल कैल बात ,चर्चा आ मुहावरा अपने संग राखू । '
2 अहां मैथिली मे नवाचार ,नवलेखन ,नवीन साहित्यक चर्चा करियौ ,संगे-संग ,आधुनिकतावादी प्रवृत्ति आ आधुनिकतावाद पर बल दियौ ,ओ झटकि देता- 'लागै छैक अपने पुरस्कार लेल लिखै छी ' । ई पुरस्कार लेल लिखनै की होइत छैक ,लागै छैक मैथिली मे बिन आगि वला रचना लोक कें बेशी सोहाइ छैक ।
 3 अहां मैथिली मे नया बथान ,नया चौबटिया ,नया रस्ताक चर्चा करियौ ,ओ टोकता - 'हरिमोहन झा ,मणिपद्म एना कहां केलखिन ' । हुनका लेल महापुरूषक चर्चा केवल अहां के रोकबा मे अछि ।
 4 अहां आधनिक साहित्यक बात करियौ ,ओ कहता- 'रस अमर होइत छैक' । संगहि संग आधुनिक साहित्य मे कथित अपठनीयता क' लेल अहां आ आहीं सन कें दोषी ठहरेता ।
 तखन की रस्ता निकलै छैक ?
 दीपालीक एगो मौसी रहथिन ,अपन नइ दियाद-फरीक वला । जखन दीपाली सात-आठ सालक रहथिन तखने सँ हुनकर दशाधिक चित्र दिमाग मे आबैत रहैन । सब चित्र मे मौसीक हँसैत-मुसकियाइत . . . . खूब गोर,नार समतोल बान्ह । मद्धिम अवाज ,धीर-गंभीर चालि ,मुदा हाथ्ा मे चु़डी नइ ,माथ मे सिंदुर नइ ,साड़ी मे लहक-चहक नइ ,माथ मे बेशी तेल नइ ,मुंह मे पाउडर-स्नो नइ । ऐ बातक पता बाद मे चललै कि मौसी बाल-विधवा छथिन । आठम मे वियाह भेल छलै आ एगारहम मे दुरागमन । दीपालीक बा एक दिन कानैत कहलखिन जे जखन वियाह भेल रहै तखन मौसा एगारह बरखक छलखिन आ मौसा-मौसा मे खूब लड़ाई होए । लड़ाई होए कखनो कनिया-पूतरा खेल मे त' कखनो खाए-पीयै क' लेल आ कखनो विद्ध-बाध मे ।
 च. च. च. च. च. च.
 च. च. च. च. च. च. ,हौ वौआ बन' दहक ओकरा कलक्टर ,कानैत-कानैत बूढ़बा कें गाल,मुंह आ नाक एक भ' रहल छैक । देखहक ने जत्ते देवी-देवता ,पीर-मजार छथिन ,ओकरा सब एके साथ यादि आबि रहल छैक ,देखहक ने ओकर विनम्रता ,लागैत छैक धरती मे समा जेतै । देखहक ने कत्ते मिलनसार छैक ,सचिवालय मे सब सँ कते हँसि-हँसि के मिलि रहल छैक । धियान देबै हे धरती -अकाश ,भूत-प्रेत ,नवग्रह,पंचदेवता ,यथा विधि वा कुनो विधि पार लगाबियौ ।
 देखहक ने ए0डी0एम0 रहलै ,सी0आर0ओ0 रहलै ,आब डी0एम0 बन' चाहै छैक च. च. च. च. च. च. बन' दहक ,बन' दहक ,ओकरा । भरि जिनगी त' छोट-मोट घोटाला केलकै ने ,ऐ बेर कनि फांर बान्हि के कर' चाहैत छैक ,कर' दहक ,कर' दहक । बेचारा छायावादी तर्ज पर कहि रहल छैक कि 'जन्म अकारथ भेल आ भरि जिनगी छोटे-छोटे शिकार मे लागल रहलौं' । बेचारा भरि जिनगी हजारे -दस हजार मे बिता देलकै ,बड़ आगू भेलै त' एक लाख-डेढ़ लाख ऐ बेर बेचारा कनेक आध्यात्मिक भेल छैक ,ऐ बेर ओकर ध्यान एलेक्शन पर छैक ने ,ऐ बेर बेचारा करोड़ीमल बन' चाहै छैक । च. च. च. च. च. च. हनुमान जी ध्यान देबै बेचारा पर ऐ बेर कतौ ने कतौ ,छोटो-मोट सही कुनो जिलाक चार्ज जरूर दिया देबै । बेचारा !
 Subscribe to: Posts (Atom)